OpenLLM-France/wikimedia huggingface dataset:
# Josep Gandia Casimiro

Josep Gandia Casimiro (València, 1945) és un escriptor i crític literari valencià. Estudià filosofia i lletres. El 1972 va obtenir el premi Ignasi Iglésias (Jocs Florals de la Llengua Catalana) i va escriure i dirigir el migmetratge de no ficció alternatiu en valencià Sega cega, amb la col·laboració de on hi participaren destacats cineastes valencians com Lluís Rivera i Josep Lluís Seguí, el músic i productor Lluís Miquel Campos, Marina Campos, Juli Leal i amb breus aparicions d'Amadeu Fabregat, Rafa Gassent i Julio Pérez Perucha.
Durant la transició espanyola va ser director del Teatre Estable del País Valencià i va escriure crítiques gastronòmiques a Cartelera Turia des del 1967. El 1981 va rebre el premi Crítica i el 1984 el Premi Eduard Escalante amb l’obra teatral Darrers dies a Menton. Juntament amb Josep Lluís Seguí publicà Escenes obscenes d’un espill de dones (1983) i Crònica dement (1983), amb la qual obtingué el premi Jaume Roig.

## Obres

* Dentadura postissa (1975)
* El cortesà (1981)
* Crònica dement (1983)
* Darrers dies a Menton (1984)
* Escenes obscenes d'un espill de dones (1983)

## Referències

* ↑ Sega cega al Diccionario Audiovisual Valenciano
* ↑ Segundo juicio en Valencia contra un periodista por comentarios de gastronomía, El País, 11 de gener de 1981
* ↑ Josep Gandía Casimiro al uib.cat
# Paul Nash

Paul Nash (Londres, 11 de maig de 1889 - Boscombe, Hampshire, 11 de juliol de 1946) va ser un pintor anglès, famós pels seus quadres de guerra i els seus paisatges, alguns dels quals mostren la influència dels surrealistes i de l'artista italià Giorgio de Chirico.
Va estudiar a l'Escola Politècnica de Chelsea, al «London County Council School» i a la «Slade School of Art». El 1912 va exposar a la Galeria Carfax. Va consolidar la seva reputació després de la Primera Guerra Mundial. En el període d'entreguerres es va vincular amb el món de l'avantguarda, exposant amb els surrealistes a Londres el 1936 i a París dos anys després. Tot i que molt malalt, durant la Segona Guerra Mundial va tornar a produir importants treballs com a cronista de guerra, abans de la seva mort.

## Estil

A la primera part de la seva carrera Nash va adoptar un estil conservador influït sobretot per la tradició paisatgista anglesa. Durant la Primera Guerra Mundial el seu treball es va concentrar en la representació deformada del paisatge del front de guerra, que va fer en nombrosos quadres de grans dimensions.
La seva obra més creativa la va dur a terme a finals de la dècada de 1920. A «equivalents for the megaliths» (1935, Tate Gallery, Londres), per exemple, va transformar els megàlits prehistòrics de Wiltshire en misterioses formes geomètriques, imprimint una qualitat surrealista que l'acosten a l'obra de De Chirico. Algunes de les seves obres més representatives són Interpretació d'un objecte trobat o L'eclipsi del gira-sol (British Council, 1945).
L'assoliment de Nash va ser combinar la tradició paisatgista anglesa amb els moviments d'avantguarda europeus. Va ocupar un lloc destacat en ser un dels fundadors del grup avantguardista Unit One el 1933, en què va col·laborar amb artistes de la talla de Henry Moore, Barbara Hepworth i Ben Nicholson.

## Bibliografia

* Causey, Andrew (1980). Paul Nash, Oxford University Press. ISBN 978-1-85437-436-3.
* Gough, Paul J. (2010) ‘A Terrible Beauty’: British Artists in the First World War, Bristol, Sansom and Company.
* Haycock, David Boyd (2002). Paul Nash. London, Tate Publishing. ISBN 1-85437-436-2.
* Haycock, David Boyd (2009). A Crisis of Brilliance: Five Young British Artists and the Great War. London, Old Street Publishing. ISBN 978-1-905847-84-6.
* Jenkims, David Fraser (ed.) (2010). Paul Nash: The Elements. London: Dulwich Picture Gallery.

## Referències

* ↑ «Paul Nash». Gran Enciclopèdia Catalana. Barcelona: Grup Enciclopèdia Catalana.

## Enllaços externs

* Vídeo del Dr, James Fox sobre Paul Nash a la Sala Tate (anglès)
# Refugi de les Ares

El Refugi de les Ares és, almenys de nom, un refugi del terme municipal d'Alt Àneu, a la comarca del Pallars Sobirà. Està situat en l'àmbit del poble d'Alós d'Isil, a l'antic terme de la Mancomunitat dels Quatre Pobles.
Està situat davant, nord-oest, del santuari de la Mare de Déu de les Ares, a 1.769 metres d'altitud, a prop de la fita quilomètrica 52 de la carretera C-28, a mitja pujada del Port de la Bonaigua. És al bell mig de dos revolts molt tancats de la carretera. Funciona també com a restaurant.
L'any 1964 va deixar d'estar en funcionament, i el 1970 va passar a ser propietat del MOPU. Durant força anys va estar abandonat, fins que al voltant dels anys 80 va fer-se'n càrrec un particular, que el transformà en Refugi, subvencionat per la Generalitat de Catalunya. Mai no ha funcionat realment com a refugi de muntanya, sinó com a restaurant, tot i que en cas de molta neu, estan obligats a donar allotjament.
Avui en dia, s'està negociant la possibilitat que Les Ares sigui traspassada a l'Ajuntament d'Alt Àneu.

## Referències

* ↑ Institut Cartogràfic i Geològic de Catalunya
# Savònia

Savònia (en finès Savo o en suec Savolax) és una província històrica a l'est de Finlàndia. Limita amb Uusimaa, Tavastia, Ostrobòtnia (Pohjanmaa en finès), i Carèlia (Karjala en finès).

## Administració

Savònia és compresa virtualment dins dels límits administratius de la província de Finlàndia Oriental i es divideix en les regions de Savònia del Nord i Savònia del Sud. Anteriorment, l'àrea va ser dividida entre la província de Kuopio i la província de Mikkeli.

## Història

La província de Savònia representa l'àrea original de savonians, una de les tribus fineses i cor del dialecte finès oriental. El poble de Savo tradicionalment practicava l'agricultura de crema de rostolls, i posteriorment se li afegiren colons d'Ostrobòtnia (Pohjanmaa en finès) i Kainuu, del sud-oest de Värmland i de l'est de Noruega. Posteriorment, colons savonians emigraren a la Carèlia Finlandesa, Íngria i Suècia (vegeu: finesos del bosc).
Savo, que havia estat part de Suècia a finals del segle xiii, es va separar de Suècia quan Finlàndia va ser cedida a l'Imperi Rus el 1809. Les províncies no tenen cap funció administrativa, però es consideren un llegat històric a ambdós països.

## Cultura

Savònia és el centre dels dialectes savonians de la llengua finesa, però el dialecte es parla en una regió molt més gran.

## Famosos savonians

* Urho Kekkonen
* Erkki Liikanen
* Paavo Lipponen
* Spede Pasanen
# Little Joe

Little Joe és el nom d'una pel·lícula britànico-austríaca dramàtica dirigida per Jessica Hausner i estrenada el 2019.

## Sinopsi

Alice és una mare separada que crea plantes mitjançant enginyeria genètica en una empresa que busca desenvolupar noves espècies. És la responsable de l'últim disseny de la seva companyia, del que s'espera un gran èxit no només per la seva bellesa de les seves flors, sinó també pel seu valor terapèutic: si la planta es troba en les condicions òptimes, garanteix a qui la cuidi una sensació de felicitat, degut a que el seu perfum conté oxitocina. Un dia, Alice decideix anar en contra de les normes de la seva empresa i porta una planta a Joe, el seu fill. Tots dos la bategen com "Little Joe" ("Petit Joe"). A mesura que creix, Alice comença a sospitar que potser la seva nova creació no és tan inofensiva com volia i que sembla crear una dependència sobre qui en respira el seu pol·len. Però també dubta de si tots els signes que percep, explicables per altres causes, no són sinó una projecció de les seves pròpies preocupacions. Se li planteja així un dilema ètic sobre la seva feina, i també la dificultat d'objectivar els possible efectes adversos de la innovació científica o tècnica.

## Repartiment

* Emily Beecham com Alice.
* Ben Whishaw com Chris.
* Kerry Fox com a Bella.
* Kit Connor com Joe.
* David Wilmot com Karl.
* Phénix Brossard com Ric.
* Jason Cloud com l'estudiant.
* Sebastian Hulk com Ivan.
* Leanne Best com Brittany.
* Lindsay Duncan com el fisioterapeuta.
* Goran Kostic

## Reconeixements

* 2019: Festival Internacional de Cinema de Canes - Millor Actriu a Emily Beecham (Guanyadora)

## Referències

* ↑ «Cannes Film Festival 2019: Nine films to look out for». BBC News. [Consulta: 14 maig 2019].
* ↑ «The Screenings Guide 2019», 09-05-2019. [Consulta: 9 maig 2019].
# Gonzales (Louisiana)

Gonzales és una població dels Estats Units a l'estat de Louisiana. Segons el cens del 2000 tenia 8.156 habitants.

## Demografia

Segons el cens del 2000, Gonzales tenia 8.156 habitants, 2.966 habitatges, i 2.156 famílies. La densitat de població era de 376,2 habitants/km².
Dels 2.966 habitatges en un 36,3% hi vivien nens de menys de 18 anys, en un 51,6% hi vivien parelles casades, en un 17% dones solteres, i en un 27,3% no eren unitats familiars. En el 23% dels habitatges hi vivien persones soles el 6,9% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,68 i el nombre mitjà de persones que vivien en cada família era de 3,18.
Per edats la població es repartia de la següent manera: un 27,4% tenia menys de 18 anys, un 10,1% entre 18 i 24, un 30% entre 25 i 44, un 22,3% de 45 a 60 i un 10,2% 65 anys o més.
L'edat mediana era de 34 anys. Per cada 100 dones de 18 o més anys hi havia 89,3 homes.
La renda mediana per habitatge era de 38.173 $ i la renda mediana per família de 43.117 $. Els homes tenien una renda mediana de 38.731 $ mentre que les dones 22.168 $. La renda per capita de la població era de 17.690 $. Entorn del 14,9% de les famílies i el 16,6% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Gonzales». American Fact Finder. Oficina del Cens dels Estats Units, 12-01-2010. Arxivat de l'original el 2020-02-15. [Consulta: 7 agost 2010].
* ↑ «Geographic Comparison Table- Gonzales». American Fact Finder. Oficina del Cens dels Estats Units, 12-01-2010.
# John Arne Riise

John Arne Semundseth Riise (Ålesund, Møre og Romsdal, Noruega, 24 de setembre de 1980) és un futbolista noruec que actualment juga al APOEL FC Nicòsia i a la selecció de futbol de Noruega.

## Trajectòria

Riise va iniciar la seva carrera al Aalesunds F.K del seu país on va jugar el 1998. A aquest any va ser adquirit per l'AS Mònaco de França, equip on va estar fins a l'any 2001. Amb el Mónaco va obtenir la Ligue 1 de la temporada 1999-00 integrant habitualment a l'equip titular. El 2001 va ser comprat pel Liverpool F.C de la FA Premier League anglesa per un total de £4.000.000. Riise va debutar amb el Liverpool a la Supercopa d'Europa de futbol contra el Fußball-Club Bayern München en un partit en el qual el seu equip es va imposar 3-2 i ell va marcar un gol després d'una assistència de Michael Owen. A més, va ser part important de l'equip titular a la temporada 2004-05 quan el Liverpool va guanyar la Lliga de Campions de la UEFA i la FA Cup. Riise destaca principalment per la seva potència i excel·lent chut amb la cama esquerra (ha marcat molts gols amb chuts des de fora de l'àrea), resistència i força. La seva posició natural és la de lateral esquerre, però el fet de ser ofensiu i posseir un excel·lent xut amb la cama esquerra feien que l'entrenador del Liverpool, Rafael Benítez, el fes jugar d'interior esquerre. El 19 de juny de 2008, l'AS Roma el fitxa per les 4 següents temporades por 5 milions d'euros. En un partit contra el Manchester United FC, Riise va concretar un tir lliure, que va ser impactat per Alan Smith provocant-li una fractura de tíbia i peroné.

## Internacional

Ha jugat 110 partits amb la selecció de futbol de Noruega i ha marcat 16 gols.
# Peluda humil

La peluda humil (Arnoglossus tapeinosoma) és un peix teleosti de la família dels bòtids i de l'ordre dels pleuronectiformes.

## Morfologia

Pot arribar als 12,7 cm de llargària total.

## Distribució geogràfica

Es troba des de les costes del Golf d'Oman i del Golf Pèrsic fins a la Xina i Sumatra.

## Referències

* ↑ The Taxonomicon (anglès)
* 1 2 FishBase (anglès)
# Ray Kellogg

Edgar Ray Kellogg (15 de novembre de 1905 - 5 de juliol de 1976) va ser un artista i director de cinema estatunidenc d'efectes especials d'Iowa.
Durant la Segona Guerra Mundial, Kellogg va ser tinent de la Marina dels Estats Units a la Branca de Fotografia de Camp a l'O.S.S. on es va familiaritzar amb John Ford.
Després de la guerra, Kellogg va anar a Hollywood treballant a efectes especials per la 20th Century Fox, i finalment va dirigir la unitat. Va debutar com a director amb The Killer Shrews i The Giant Gila Monster el 1959. Ambdues pel·lícules posteriorment serien parodiades a Mystery Science Theatre 3000.
Va codirigir The Green Berets el 1968 amb John Wayne, una polèmica pel·lícula de guerra ambientada durant l'aleshores conflicte a Vietnam que va implicar l'exèrcit dels EUA.
Va morir a Ontario, Califòrnia de càncer.

## Filmografia
### Director

* The Killer Shrews (1959)
* The Giant Gila Monster (1959)
* My Dog, Buddy (1960)
* The Green Berets - co-dirigida amb John Wayne i Mervyn LeRoy (1968)

### Productor

* That Justice Be Done (1945)
* The Red Pony (TV) (1973)

## Referències

* 1 2 «Ray Kellogg». IMDb.
* ↑ «OSS film on Prosecuting Nazi War Criminals, "That Justice Be Done" (1945)». officeofwarinformation.com. Arxivat de l'original el March 4, 2012.
* ↑ «CinemaScope-What It Is; How It Works». www.widescreenmuseum.com.
# Les Ribes (Collmorter)

Les Ribes és una costa de muntanya del terme municipal de Castell de Mur, dins de l'antic terme de Mur, al Pallars Jussà, en terres de Collmorter.
Estan situades al sud de Collmorter, a llevant del Cingle del Solà i al nord de les Roureres de Roca, a l'esquerra del barranc de Mur.

## Enllaços externs

* Institut Cartogràfic de Catalunya; cal fer dos passos d'aproximació
# Seneci

«Seneci» té aquests significats:
* Seneci (gènere), gènere de plantes de la família de les asteràcies
* Herenni Seneció, escriptor romà del segle I
# John Rogers Thomas

John Rogers Thomas (Newport, 26 de març de 1830 - Nova York, 5 d'abril de 1896) va ser un compositor, pianista i cantant gal·lès nacionalitzat estatunidenc.
Thomas va néixer a Newport, al sud de Gal·les. Baríton i compositor, va venir per primera vegada a Amèrica amb la "Sequin English Opera Company" i es va interessar per la música d'Amèrica que es desenvolupava. Va cantar i va fer un tour amb "Bryant's Minstrels" i es va instal·lar a la ciutat de Nova York.
Va escriure més de cent cançons populars americanes durant el segle xix de les quals les més populars van ser The Cottage by the Sea (1856), Old Friends and Old Times (1856), Bonny Eloise — The Belle of Mohawk Vale (1858), Tis But a Little Faded Flower (1860), Quan la guerra s'acaba, Mary (1864), Beautiful Isle of the Sea (1865), Croquet (1867), Eilleen Allanna (1873) i Rose of Killarney (1876). Thomas publicava ocasionalment material sota els pseudònims Charles Osborne, Arthur Percy i Harry Diamond. A més d'escriure cançons, Thomas va compondre tres obres més grans; El pícnic (1869), una opereta infantil amb llibret de George Cooper; The Lady in the Mask (1870), una opereta amb llibret de George Cooper; i Diamond Cut Diamond (1876), una òpera de saló en un sol acte.
A més de les seves cançons populars, Thomas també va compondre música sacra, i també va ser conegut com a professor a Brooklyn i a la ciutat de Nova York, on entre d'altres alumnes tingué a Emerson Whithorne i ciutat on va morir.
Correcció de la data i lloc de naixement de Thomas; nascut el 1829 a Newport, "South Wales", no a Rhode Island, com es va dir anteriorment.

## Referències

* ↑ pdmusic.org
* ↑ Diccionari biogràfic dels compositors americans", Claghorn, Charles Eugene, Parker Publishing Co., West Nyack, NY, 1973, ISBN 0-13-076331-4
# Peluda d'Armstrong

La peluda d'Armstrong (Arnoglossus armstrongi) és un peix teleosti de la família dels bòtids i de l'ordre dels pleuronectiformes.

## Morfologia

Pot arribar als 16,9 cm de llargària total.

## Distribució geogràfica

Es troba a les costes d'Austràlia (incloent-hi Tasmània).

## Referències

* ↑ The Taxonomicon (anglès)
* 1 2 FishBase (anglès)
# Reserva índia de Hollywood

La reserva índia de Hollywood, abans coneguda com a reserva Dania, és una de les sis reserves índies seminola governades per la tribu reconeguda federalment Tribu Seminola de Florida, situada a la vora de Hollywood (Florida). La reserva està vorejada per les comunitats de Hollywood i Davie, al comtat de Broward. La reserva té una extensió de 480 acres i 491 habitants en 1990.

## Reserves

Les altres cinc reserves de la Tribu Seminola de Florida són:
* Reserva índia de Big Cypress, la més gran del territori, de 212,306 km², als comtats de Broward i Hendry
* Reserva índia de Brighton, de 147,86 km², al comtat de Glades
* Reserva índia Immokalee, al comtat de Collier
* Reserva índia de Fort Pierce, de 0,2 km² al comtat de St. Lucie, cedida a la tribu el 1995 pel Departament de l'Interior dels Estats Units
* Reserva índia de Tampa, situada al comtat de Hillsborough

## Notes

* 1 2 3 Pritzker 392

## Referències

* Pritzker, Barry M. A Native American Encyclopedia: History, Culture, and Peoples. Oxford: Oxford University Press, 2000. ISBN 978-0-19-513877-1.

## Enllaços externs

* Seminole Tribe of Florida
# Crisi financera

Una crisi financera és una crisi econòmica on alguns actius financers de sobte perden una gran part del seu valor nominal. Durant els segles segle xix i segle xx, moltes crisis financeres es van associar amb els pànics bancaris, i moltes recessions van coincidir amb aquests pànics. Altres situacions que sovint es denominen crisis financeres inclouen la fallida borsària i la ruptura d'altres bombolles econòmiques, la crisi monetària i la fallida del deute sobirà. Les crisis financeres donen lloc directament a la pèrdua del valor del paper moneda, però no provoquen necessàriament canvis significatius en l'economia real (per exemple, la crisi derivada de la famosa bombolla per la tulipomania en el segle xvii).
Molts economistes han ofert teories sobre com es desenvolupen les crisis financeres i com es podrien prevenir. No hi ha consens, però, i les crisis financeres continuen produint-se.

## Referències

* ↑ Charles P. Kindleberger and Robert Aliber (2005), Manias, Panics, and Crashes: A History of Financial Crises, 5th ed. Wiley, ISBN 0-471-46714-6
* ↑ Luc Laeven and Fabian Valencia (2008), 'Systemic banking crises: a new database'. International Monetary Fund Working Paper 08/224.
# Les Repôts

Les Repôts és un municipi francès situat al departament del Jura i a la regió de Borgonya - Franc Comtat. L'any 2007 tenia 31 habitants.

## Demografia
### Població

El 2007 la població de fet de Les Repôts era de 31 persones. Hi havia 16 famílies de les quals 4 eren unipersonals (4 homes vivint sols), 8 parelles sense fills i 4 famílies monoparentals amb fills.
La població ha evolucionat segons el següent gràfic:
Habitants censats

### Habitatges

El 2007 hi havia 23 habitatges, 16 eren l'habitatge principal de la família, 4 eren segones residències i 3 estaven desocupats. 19 eren cases i 4 eren apartaments. Dels 16 habitatges principals, 12 estaven ocupats pels seus propietaris, 3 estaven llogats i ocupats pels llogaters i 1 estava cedit a títol gratuït; 3 tenien dues cambres, 2 en tenien tres, 5 en tenien quatre i 6 en tenien cinc o més. 15 habitatges disposaven pel capbaix d'una plaça de pàrquing. A 9 habitatges hi havia un automòbil i a 7 n'hi havia dos o més.

### Piràmide de població

La piràmide de població per edats i sexe el 2009 era:
Piràmide de població de Les Repôts el 2009 :
| Homes | Edats | Dones |
| 0 | 95 o + | 0 |
| 0 | 90 a 94 | 0 |
| 0 | 85 a 89 | 0 |
| 4 | 80 a 84 | 0 |
| 0 | 75 a 79 | 0 |
| 0 | 70 a 74 | 0 |
| 0 | 65 a 69 | 0 |
| 0 | 60 a 64 | 0 |
| 4 | 55 a 59 | 0 |
| 0 | 50 a 54 | 0 |
| 0 | 45 a 49 | 0 |
| 8 | 40 a 44 | 0 |
| 0 | 35 a 39 | 4 |
| 4 | 30 a 34 | 0 |
| 0 | 25 a 29 | 0 |
| 0 | 20 a 24 | 0 |
| 0 | 15 a 19 | 0 |
| 0 | 10 a 14 | 0 |
| 4 | 5 a 9 | 4 |
| 0 | 0 a 4 | 0 |

## Economia

El 2007 la població en edat de treballar era de 20 persones, 14 eren actives i 6 eren inactives. Les 14 persones actives estaven ocupades(8 homes i 6 dones).. De les 6 persones inactives 3 estaven jubilades, 2 estaven estudiant i 1 estava classificada com a «altres inactius».

### Activitats econòmiques

Dels 4 establiments que hi havia el 2007, 2 eren d'empreses de construcció i 2 d'empreses de comerç i reparació d'automòbils.
Dels 2 establiments de servei als particulars que hi havia el 2009, 1 era un paleta i 1 electricista.
L'any 2000 a Les Repôts hi havia 5 explotacions agrícoles.

## Poblacions més properes

El següent diagrama mostra les poblacions més properes.

## Referències

* ↑ «Population et logements par commune depuis le recensement de 1962 (1961 pour les Dom) à 1999» (en francès). INSEE. Arxivat de l'original el 5 desembre 2008.
* ↑ Logement, 1968-2007
* ↑ «Population par sexe et âge quinquennal de 1968 à 1999» (en francès). http://www.recensement-2007.insee.fr:+ INSEE. [Consulta: 13 juliol 2010].
* ↑ Emploi et population active 1999 et 2007
* ↑ Créations et stock d'établissements par commune en 2009
* ↑ Nombre d'équipements des services aux particuliers
* Résumé statistique Fitxa resum de dades estadístiques de Les Repôts a l'INSEE.
* Évolution et structure de la population Fitxa amb el detall de dades de Les Repôts a l'INSEE
* France par commune Arxivat 2012-01-11 a Wayback Machine. Dades detallades de tots els municipis de França accessibles a partir del mapa.
# Simplotita

La simplotita és un mineral de la classe dels òxids. Rep el nom en honor de John Richard Simplot (4 de gener de 1909, Dubuque, Iowa, EUA - 25 de maig de 2008, Boise, Idaho, EUA), propietari de la JR Simplot Mining Company, on va ser descoberta l'espècie.

## Característiques

La simplotita és un òxid de fórmula química CaV$^{4+}$₄O$_9$·5H₂O. Cristal·litza en el sistema monoclínic. La seva duresa a l'escala de Mohs és 1, sent un mineral molt tou.
Segons la classificació de Nickel-Strunz, la simplotita pertany a «04.HG: V[$^{5+}$, $^{6+}$] vanadats. Òxids de V sense classificar» juntament amb els següents minerals: fervanita, navajoïta, huemulita, vanalita, vanoxita, delrioïta, metadelrioïta, barnesita, hendersonita, grantsita, lenoblita i satpaevita.

## Formació i jaciments

Va ser descoberta a la mina Peanut, situad a Bull Canyon, dins el districte miner d'Uravan del comtat de Montrose (Colorado, Estats Units). També ha estat descrita en altres indrets dels Estats Units, així com al dipòsit d'urani de Ronneburg, a Turíngia (Alemanya).

## Referències

* ↑ «Simplotite» (en anglès). Mindat. [Consulta: 28 gener 2022].